Kullani ta' Kotba mitbugħa mill-MUSEUM matul is-Snin Sergio Grech Il-Mixja lejn il-Ktieb Fl-1907, Dun Ġorġ Preca (1880-1962), li ġie kkanonizzat qaddis mill-Papa Benedittu XVI f'Ġunju 2007, waqqaf il-MUSEUM: soċjetà ta' lajċi b'mandat li jevanġelizzaw id-Duttrina Nisranija. It-twaqqif tal-MUSEUM ma kienx inizzjattiva faċli. Kien hemm sa mill-bidu diversi saċerdoti li għajnhom għokrithom minn dan il-pass għax dawn il-ħaddiema l-ġodda tal-evanġelizzazzjoni kienu lajċi u fuq kollox karattri sempliċi mingħajr ebda kredenzjali fit-Teoloġija u dan ġab inkwiet mal-Awtoritajiet Ekklesjastiċi. Fil-fatt Preca ġie mgħoddi 'ġuri' mill-awtoritajiet tal-Knisja fejn litteralment ġie 'interrogat' dwar il-missjoni li kien daħal għaliha. Jidher ċar, li maż-żmien, il-pubblikazzjonijiet kienu saru għajn u għodda ewlenija u importanti tas-soċjetà ta' Preca biex din tifrex ħidmietha. Kif ser naraw, dawn il-pubblikazzjonijiet maż-żmien ħadu suriet differenti imma komuni fuq il-qoxra ta' barra kienet titpoġġa l-frażi Verbum Dei Caro Factum Est (L-Iben t'Alla sar bniedem u għammar fostna) bis-simbolu tas-salib quddiemha. Klassifikazzjoni tal-Kotba Kien hemm wieħed josserva żewġ fergħat ta' kotba: dawk intenzjonati għall-membri biex jikbru fil-missjoni tagħhom u dawk għall-pubbliku ġenerali li kien għatxan li jitma' l-ispirtu f'epoka fejn l-illiteriżmu kien jippredomina u l-edukazzjoni kienet esklussività tal-waħdiet. Dan minbarra komplikazzjonijiet politiċi tal-perjodu fosthom il-famuża Kwistjoni tal-Lingwa. Dun Ġorġ, l-imgħallem tal-kelma par excellance, għaraf l-importanza li l-kelma mitkellma tkun stampata u hekk tixtered iktar. Kien jippubblika u juża l-istampa b'mod regolarissimu ħafna. Patri Alessandru Bonnici ġabar mingħand John Formosa lista ta' 135 titlu ta' Preca li hu ddeskriva "bejn kbar u żgħar." Imma hemm possibiltajiet li l-lista mhix kompleta u għalhekk in-numru jkompli jikber. Sadanittant f'pubblikazzjoni tas-sena 2003, Fenech ikkwota lil Borg li f'teżi universitarja ta l-figura ta' "132 edizzjoni ta' diversi xogħlijiet." Dawn il-kotba kienu jvarjaw fit-tul u fid-daqs u l-qarrej m'għandux jaħseb f'termini ta' ktieb kif nafuh illum. Il-kotba tal-qaddis Malti, li dwaru l-bijografi tiegħu jsostnu li kien jgħix fil-faqar, jistgħu jinqasmu fi tlieta: it-Teoloġija Dommatika, il-Morali u l-Ispirtwalità. Ħadem ukoll fuq numru sostanzjali ta' libretti bit-talb biex jintużaw mill-membri kif ukoll mill-poplu ġenerali. Ittraduċa wkoll xi siltiet mill-Bibbja li hu tant xtaqha fl-idejn. Il-Pinna mħaddma sal-Aħħar Anki fuq is-sodda tal-mewt Dun Ġorġ kien qed jaħdem fuq pubblikazzjoni u dan jikkonferma din il-'kilba' li kellu għall-pubblikazzjonijiet. Mario Cassar sostna li l-kitbiet ta' Preca "fuq il-morali, l-axxetika, u d-dommatika, li pproduċa tul medda twila ta' snin, kellhom jgħinu sabiex jinħoloq lingwaġġ ta' natura teoloġika fil-Malti." Skont Bonnici, l-ewwel kotba ta' Dun Ġorġ kienu traduzzjonijiet dwar it-tagħlim nisrani u "fuq kollox dawn il-pubblikazzjonijiet … kienu għall-membri tal-MUSEUM … xi wħud mill-kotba tal-ewwel żmien kienu ddeddati." L-istess riċerkatur jinsisti li Preca kien għamel ħiltu biex iħaddem il-Malti tajjeb, imsejjaħ tal-Għaqda, meta dan daħal fis-seħħ. Fil-fatt hu kien ifittex membri Mużewmini biex jikkoreġulu l-Malti. Dawn nafuhom b'isimhom u kunjomhom. Bonnici jsemmi wkoll xi nies li Dun Ġorġ ħadem magħhom fl-editjar tal-kotba tiegħu anki minħabba l-fatt li San Ġorġ bħal ħafna Maltin litterati ta' żmienu kellu u ħaddem Malti Taljanizzat. Il-qarrej irid iżomm f'moħħu wkoll li Preca kien qed jittraduċi minn testi teoloġiċi barranin li fil-Malti żgur li ma kienx faċli li ssib l-ekwivalenza tagħhom kif ġieb u laħaq. Wara kollox il-Malti dam sal-1932 biex ikollu alfabett tiegħu u għal perjodu twil mhux ħażin kien lingwa mingħajr ħjiel ta' letteratura. Hemm dettalji oħra li ta' min wieħed jikkunsidra dwar Dun Ġorġ, l-awtur. "Dun Ġorġ qatt ma ried li jidher ismu fil-ħafna kotba li kiteb, anzi meta xi ħadd kien ifaħħarlu l-kotba tiegħu kien jgħid li dawk kienu "kotba minn kotba u m'hemm xejn oriġinali fihom." Fil-fatt huwa ħaddem in-nome de plume Patri Franku. "Dan huwa l-isem li Dun Ġorġ kien ħa bħala Terzjarju Karmelitan, meta nkiteb Terzjarju fl-1918, u pprofessa fl-1919. Ktieb tiegħu jismu proprju Il-Pulptu ta' Patri Franku, li kitbu fis-snin ħamsin tas-seklu 20, meta kien diġà xjieħ mhux ħażin. Kull kapitlu ta' dal-ktieb huwa stedina, imbagħad taħdita żgħira, u fl-aħħar konklużjoni. B'kollox Dun Ġorġ jikteb 113-il Pupltu jew aħjar 113-il Taħdita jew Konferenza." Fatt li għandu wkoll jissemma hu li Preca għamel karriera jippubblika l-kotba taħt il-dikjarazzjoni Ad usum privatum. Kien biss fis-snin 40 li l-qaddis beda jpoġġi kitbietu għall-iskrutinju taċ-Ċensur Teoloġiku Kurjali. Dan tah vantaġġ ta' distribuzzjoni ikbar u usa'. L-Idea ta' Kullana ta' Kotba Barra għadd bla tarf ta' kotba singulari, fuq il-milja taż-żmien tal-MUSEUM ippubblikaw diversi kullani ta' kotba fosthom il-Kollezzjoni Verbum Dei, il-Kollezzjoni għal Kulħadd, il-Kollezzjoni Marija SSMA, il-Kollezzjoni Sancte Joseph u l-Kollezzjoni Preliminarja. Il-kotba kien ikollhom ukoll l-approvazzjoni kurjali bin-Nihil Obstat u l-Imprimatur. Fost iċ-ċensuri li raw dawn il-kotba kien hemm Patri Pawl Tabone OFM, Patri Alfonsu Camilleri OFM u l-Prof A. Tabone. Il-lista ta' pubblikazzjonijiet f'dawn is-sensiliet huma tabilħaqq impressjonanti meta tqis bosta fatturi bħall-illiteriżmu, id-daqs tal-popolazzjoni, il-pagi tan-nies, l-attendenzi fl-iskejjel, is-suq u l-limitu tiegħu, id-daqs tal-gżira u oħrajn. Sal-1949, kien ħarġu 4 kotba fil-Kollezzjonijiet Verbum Dei u Kollezzjoni għal Kulħadd, 26 ktieb fis-sensiela Marija SSMA u 13-il ktieb fis-sensiela Sancte Joseph. Sal-1946, kienu ħarġu 20 titlu mis-sensiela Marija SSMA. Fis-sensiela Kollezzjoni għal Kulħadd kienu dehru fost l-oħrajn test dwar Teresa Newmann u L-Antikrist. Sensiela oħra ppubblikata mill-MUSEUM kienet It-Tarka tan-Nisrani li kellha l-għan li tindirizza "obbezzjonijiet dommatiċi jew diffikultajiet fuq il-fidi maħlulin u spjegati b'mod ħafif u sempliċi." Fit-tielet ktieb mis-sensiela msemmija tqajmu punti bħall-kotba ħżiena, il-prosperità tal-ħżiena u l-immortalità tar-ruħ. Is-seba' volum ittratta diversi temi bħall-propjetà privata, l-awtorità tal-Knisja u l-Ispirtu s-Santu. It-Tarka tan-Nisrani kienet tagħmel parti wkoll mill-Kollezzjoni Marija SSMA. Tista' tgħid li l-kotba li ra l-awtur preżenti fis-sensiliet imsemmija ma jġibu l-firma tal-ebda awtur partikulari. Tal-MUSEUM fil-bidu tas-sittinijiet kienu qed jippubblikaw għand l-istampatur Giovanni Muscat tal-Belt sensiela ta' kotba imsejħa Trattat Dommatiku. Fil-fatt kienu jżommu l-istess disinn għall-qoxra imma kienu jipproduċuh taħt kulur differenti. Fost it-temi esplorati kien hemm Eżistenza ta' Alla, Il-Grazzja Attwali, In-Novissmi, Il-Vera Reliġjon u Il-Quddiesa. Fil-qoxra kienu jiżdiedu wkoll kwotazzjonijiet mill-Kotba Imqaddsa. Sal-1964, kien hemm 22 titlu fil-kullana. Lejn l-aħħar tal-ħamsinijiet u l-bidu tas-sittinijiet tas-seklu 20, tal-MUSEUM ħarġu s-sensiela Katekiżmu Axxetiku fejn il-kotba kienu jinqasmu f'numru ta' partijiet. L-ewwel ktieb kien Mezzi għall-Perfezzjoni li kien jinqasam fi tliet kotba. It-tieni ktieb ittratta L-Impedimenti tal-Perfezzjoni fejn ħarġu 3 volumi. Kien hemm żewġ volumi fit-tielet ktieb li kien dwar il-Virtuijiet. Is-sensiela ġiet stampata għand Giovanni Muscat. Iktar Sensiliet Sensiela oħra kienet il-Katekiżmu Morali fejn fost l-oħrajn ħarġu kotba bit-temi li ġejjin: Għemil il-Bniedem u l-Kuxjenza (Nru 1 u 2), Il-Liġi (Nru 3), Id-Dnub (Nru 4), u Virtujiet Teologali (Nru 5). Kien hemm ħames kotba mis-sensiela li trattaw il-kmandamenti. Il-volum numru 13 kien dwar Il-Kuntratti li fih twieġbu mistoqsijiet dwar il-kuntratti b'mod ġenerali, il-kuntratti unilaterali, kuntratti bilaterali ta' ġrajja ċerta u kuntratti tax-xorti. Sal-1957, kienu ħarġu 13-il titlu mis-sensiela msemmija hawn fuq. Wara li ġew ittrattati l-għaxar kmandamenti, is-sensiela ffukat fuq is-seba' sagramenti. Il-ktieb numru 19 kien dwar il-Qrar waqt li t-tnejn ta' qablu, is-17 u t-18 rispettivament kienu dwar il-Magħmudija u l-Griżma tal-Isqof. Il-format tal-kotba kien mistoqsija u tweġiba li tidher li kienet formula stabilità f'dawk iż-żminijiet. Dwar il-qrar ġew ippreżentati 428 mistoqsija u tweġiba. Sensiela oħra tixbah lil ta' qabilha kienet il-Każijiet Morali fejn kienu jiġu ppreżentati diversi każijiet li jmissu mal-ħajja ta' kuljum, il-fidi u l-aġir tal-bniedem u jiġu interpretati mil-lat morali. L-att jgħaddi għalhekk minn ġudizzju u l-qarrej ikollu alternattiva ta' kif iġib ruħu u jgħix skont li tixtieq il-Knisja. Il-kotba kellhom ukoll il-permess Kurjali. Wisq probabbli sensiela bħal din ma kinitx biss ta' mitqlu deheb għal min ried jgħix il-fidi jew għall-membri tal-MUSEUM imma wkoll għal dawk li ħaddnu s-saċerdozju u aktarx kien hemm minnhom li sabuhom ta' għdda tajba fl-amministrazzjoni tas-sagrament tal-qrar. Bħal każijiet oħra, l-awtur jibqa' misterjuż u anonimu. B'mod ġenerali dan kien kontribut samm għad-dixxiplina tal-każistika. Fl-ewwel ktieb tas-sensiela nsibu 71 każ fejn fost l-oħrajn ġew diskussi suġġetti bħall-korla, il-kburija, il-biża' servili, id-dubju tal-fatt u temi oħrajn. Fir-raba' ktieb ġew diskussi kważi erba' mitt każ. Fost il-każijiet diskussi kien hemm is-suwiċidju, skużi skużanti fejn tidħol il-quddiesa, il-parir għall-ħsara, il-vot bi żball u oħrajn. F'kull sitwazzjoni kienu jaqbdu karattru u jpoġġuh f'kuntest u wara jibdew il-mistoqsijiet dwar l-att li jkun għamel. Interessanti l-għażla tal-ismijiet li kienu jintgħażlu għall-każijiet – Ewesebju, Rafel, Mose', Dun Dijonisju, Dun Djanu, Ettore, Sempronju, Goffredu, Karlu u Martinu. Il-kotba tal-Każijiet Morali, jidher li, kienu ħarira ogħla; probabbli anki minħabba bdil fil-prezzijiet tal-karta u l-istampar matul is-snin. Il-proġett kien ġie stampat il-Lux Press. Il-Lux kienet tal-familja Micallef u minn hemm kienet toħroġ il-gazzetta ta' filgħaxija The Bullettin. Il-Bejjiegħa Dawn il-kotba nafu li kienu jinbiegħu fost l-oħrajn mill-oqsma tas-soċjetà, is-St. Joseph Library (Triq l-Arċisqof il-Belt), is-St. Lawrence Library (Triq l-Isqof Labini Birkirkara), il-Cordina Emporium (Triq Brittanja l-Belt) u mingħand Aquilina tal-Belt. Il-prezzijiet kienu jvarjaw minn sensiela għall-oħra u anki fl-istess sensiela. Il-kotba tal-Kollezzjoni Marija SSMA kienu jinbiegħu fiz-zona ta' 5d jew 9d. Il-kotba fis-sensiela Katekiżmu Morali kienu jvarjaw minn 7d għal 1s 10d. Fl-1946, G. Vella li kien joqgħod f'numru 85, Triq Tarxien, Ħal Tarxien kien ibigħ il-kotba u jibgħathom b'posta mingħajr ħlas. Kunsiderazzjoni tal-Aħħar Iktar 'il quddiem wieħed jinnota li s-soċjetà nvestiet fi stamperija, dar tal-pubblikazzjoni u ħanut tal-kotba. L-istamperija bdiet fl-erbgħinijiet sakemm fl-1961 waslet il-Veritas Press li kienet anki tagħmel xogħol privat li ma kienx ikun f'kunflitt mat-tagħlim tal-Knisja. L-istamperija nfetħet f'Ħaż-Żabbar. L-istamperija għalqet fis-sena 2017. Il-Librerija Preca twaqqfet fl-1971 bħala ħanut tal-kotba. Sa sentejn wara l-Librerija Preca saret ukoll attur fil-kamp tal-pubblikazzjonijiet reliġjużi Maltin kif g]ada sal-lum.